Document ID: 32008D0543

KOMISSION PÄÄTÖS,
tehty 18 päivänä kesäkuuta 2008,
päätöksen 2006/415/EY muuttamisesta siltä osin kuin on kyse korkeapatogeenisen lintuinfluenssan H5N1-alatyypin esiintymiseen yhteisön siipikarjassa liittyvistä tietyistä suojatoimenpiteistä
(tiedoksiannettu numerolla K(2008) 2701)
(ETA:n kannalta merkityksellinen teksti)
(2008/543/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (3) ja erityisesti sen 63 artiklan 3 kohdan,
sekä katsoo seuraavaa:
(1)
Direktiivissä 2005/94/EY vahvistetaan tietyt ennaltaehkäisevät toimenpiteet lintuinfluenssan valvonnan ja varhaisen toteamisen osalta sekä sellaiset torjuntaa koskevat vähimmäistoimenpiteet, joita on toteutettava, jos tätä tautia ilmenee siipikarjassa tai muissa vankeudessa pidetyissä linnuissa. Siinä säädetään, että epidemiologisen tilanteen vaatimat yksityiskohtaiset säännöt, joilla täydennetään kyseisessä direktiivissä säädettyjä torjunnan vähimmäistoimenpiteitä, on vahvistettava.
(2)
Korkeapatogeenisen lintuinfluenssan H5N1-alatyypin esiintymiseen yhteisön siipikarjassa liittyvistä tietyistä suojatoimenpiteistä päätöksen 2006/135/EY kumoamisesta 14 päivänä kesäkuuta 2006 tehdyssä komission päätöksessä 2006/415/EY (4) vahvistetaan tietyt suojatoimenpiteet kyseisen taudin leviämisen ehkäisemiseksi; toimenpiteisiin kuuluu alueiden A ja B muodostaminen epäillyn tai vahvistetun taudinpurkauksen seurauksena. Kyseiset alueet on lueteltu päätöksen 2006/415/EY liitteessä, ja tällä hetkellä niihin kuuluu osia Saksasta ja Puolasta. Kyseistä päätöstä sovelletaan 30 päivään kesäkuuta 2008.
(3)
Koska korkeapatogeenisen lintuinfluenssan H5N1-alatyypin taudinpurkauksen riski on jatkuvasti olemassa yhteisössä, päätöksessä 2006/415/EY säädetyt toimenpiteet olisi pidettävä voimassa, jotta niitä voidaan käyttää siellä missä virus havaitaan siipikarjassa, täydentäen näin direktiivissä 2005/94/EY säädettyjä toimenpiteitä.
(4)
Kun tarkastellaan lintuinfluenssan epidemiologista tilannetta yhteisössä, on asianmukaista pidentää päätöksen 2006/415/EY soveltamisaika 30 päivään kesäkuuta 2009.
(5)
Saksa ja Puola ovat ilmoittaneet komissiolle, että niiden alueiden suotuisan tautitilanteen vuoksi ne eivät enää sovella korkeapatogeenisen lintuinfluenssan H5N1-alatyypin taudinpurkaukseen liittyviä suojatoimenpiteitä. Sen vuoksi päätöksen 2006/415/EY 4 artiklan 2 kohdan mukaisesti toteutetut kyseisten jäsenvaltioiden alueita A ja B koskevat toimenpiteet eivät enää ole tarpeen.
(6)
Päätöstä 2006/415/EY olisi sen vuoksi muutettava.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2006/415/EY seuraavasti:
1)
Korvataan 12 artiklassa päivämäärä ”30 päivään kesäkuuta 2008” päivämäärällä ”30 päivään kesäkuuta 2009”.
2)
Poistetaan liitteen A ja B osasta Saksaa ja Puolaa koskevat merkinnät.
2 artikla
Tätä päätöstä sovelletaan 1 päivästä heinäkuuta 2008.
3 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä kesäkuuta 2008.

Labels: 0
18
6